แฮร์รี่ พอตเตอร์ โลกเวทมนตร์ 9 แสนล้าน จาก J.K. Rowling
จากนิยายโลกเวทมนตร์ จนวันนี้ต่อยอดมาเป็นเกม แฮร์รี่ พอตเตอร์ มาไกลขนาดไหน ?  ลงทุนแมนจะเล่าให้ฟัง
9 มี.ค. 2566

แฮร์รี่ พอตเตอร์ โลกเวทมนตร์ 9 แสนล้าน จาก J.K. Rowling /โดย ลงทุนแมน
Hogwarts Legacy เกมที่ถูกสร้างขึ้นมา จากซีรีส์เรื่อง แฮร์รี่ พอตเตอร์ โดย Warner Bros. Discovery สร้างยอดขายไปได้ มากถึง 3 หมื่นล้านบาท ในช่วงเปิดตัวเมื่อไม่กี่วันก่อน
รวมถึงยังสร้างยอดการรับชมการดูสตรีมเกม มากถึง 1.3 ล้านครั้ง เรียกได้ว่ามากที่สุดเท่าที่เคยมีมา
ปัจจุบัน แฟรนไชส์ แฮร์รี่ พอตเตอร์ มีมูลค่าเกือบ 9 แสนล้านบาท เทียบเท่ากับทรัพย์สินทั้งหมดของพี่น้องเจียรวนนท์ เจ้าของอาณาจักรซีพี ในประเทศไทย
วันนี้ เรามาดูกันว่า จากนิยายโลกเวทมนตร์ จนวันนี้ต่อยอดมาเป็นเกม แฮร์รี่ พอตเตอร์ มาไกลขนาดไหน ? 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
แม้ว่าเกม Hogwarts Legacy จะมีกระแสดรามาจากการที่ตัวผู้แต่ง แฮร์รี่ พอตเตอร์ อย่าง J.K. Rowling มีการออกมาให้ความเห็นไม่ดีกับเพศทางเลือก
ลามมาถึงสตรีมเมอร์ชื่อดังทั้งในไทยอย่าง พี่เอก Heartrocker และพี่เบย์ Bay Riffer ที่ได้นำเกมดังกล่าวมาสตรีม จนได้รับผลกระทบไปด้วย แต่ Hogwarts Legacy ก็ยังเปิดตัวได้อย่างสวยหรู
โดยสามารถทำยอดขายได้มากกว่า 3 หมื่นล้านบาท ในช่วง 2 สัปดาห์หลังการเปิดตัว
แถมยังมียอดรับชมสตรีมพร้อม ๆ กัน ในหมวดเกมเล่นคนเดียว 1.3 ล้านครั้ง เรียกได้ว่าเป็นยอดสูงที่สุดนับตั้งแต่มีมา แซงหน้าเจ้าของสถิติเดิมอย่าง Cyberpunk 2077 
ที่ได้ดาราดังระดับฮอลลีวูดอย่าง คีอานู รีฟส์ มาเป็นตัวละครหลัก ที่มียอดรับชม 1.14 ล้านครั้ง
นอกจากจะทำลายสถิติยอดการรับชมสตรีมแล้ว Hogwarts Legacy ยังเป็นผู้ท้าชิงตำแหน่งการทำเงินสูงสุดของแฟรนไชส์ แฮร์รี่ พอตเตอร์ อีกด้วย
มาดูกันว่า แฮร์รี่ พอตเตอร์ สร้างรายได้ จากช่องทางไหนบ้าง ?
- หนังสือ 2.7 แสนล้านบาท
- ตั๋วภาพยนตร์ 2.5 แสนล้านบาท
- ของเล่น 2.5 แสนล้านบาท
- ดีวีดี 6.9 หมื่นล้านบาท
- เกม Hogwarts Legacy 3.1 หมื่นล้านบาท
จากตรงนี้ จะเห็นได้ว่าแม้ Hogwarts Legacy จะเปิดตัวมาได้เพียงไม่ถึงเดือน แต่สามารถสร้างรายได้เกิน 1 ใน 10 ของยอดขายหนังสือสะสม ตลอด 26 ปีแล้ว
สะท้อนให้เห็นว่า แฮร์รี่ พอตเตอร์ เป็นอีกหนึ่งแบรนด์ที่ไม่ว่าจะนำไปทำเป็นผลิตภัณฑ์อะไร
ก็มีฐานแฟนคลับพร้อมจ่ายเสมอ ไม่ต่างอะไรไปจาก Marvel, Disney หรือ Pokémon และ Super Mario จาก Nintendo
ทีนี้เรามาดูกันว่าใครกัน เป็นผู้พัฒนาเกมนี้ ?
จริง ๆ แล้ว ก็ต้องบอกก่อนว่า J.K. Rowling ไม่ได้มีส่วนร่วมในการพัฒนาเกมนี้แต่อย่างใด
โดยผู้พัฒนาเกมนี้ ก็คือ Avalanche Software บริษัทพัฒนาเกมที่ Warner Bros. Discovery ได้เข้าซื้อบริษัทไปเมื่อ 5 ปีก่อน ซึ่งเนื้อเรื่องในเกม ก็เป็นเรื่องราวก่อนเข้าเนื้อหานิยายแฮร์รี่ พอตเตอร์ เล่มแรก
ซึ่ง Hogwarts Legacy ก็นับเป็น “เกมแรก” ที่บริษัทพัฒนาขึ้นมา หลังจากถูกเข้าซื้อกิจการ
การเข้าซื้อธุรกิจเกมของ Warner Bros. Discovery จึงไม่ต่างอะไรไปจากการหา “รายได้ใหม่” รวมถึงเป็นอีกทางหนึ่งในการกระจายความเสี่ยงออกจากธุรกิจหลักของบริษัท
แล้ว Warner Bros. Discovery ทำธุรกิจอะไรบ้าง ?
ปัจจุบัน Warner Bros. Discovery หรือ WBD มี 3 ธุรกิจหลัก แบ่งออกเป็น
- สตูดิโอ ผลิตภาพยนตร์ในเครือ เช่น DC, Harry Potter, Game of Thrones และ The Lord of the Rings
- เครือข่าย เช่น ช่องทีวี Discovery, CNN และ Eurosport
- สตรีมมิง เช่น HBO Max
โดยในปีที่แล้ว Warner Bros. Discovery มีรายได้ 1.2 ล้านล้านบาท แต่ขาดทุน 2.6 แสนล้านบาท เนื่องจากมีค่าใช้จ่ายพิเศษ จากการควบรวมกิจการกับ Discovery
ซึ่งการที่ธุรกิจเกม สร้างรายได้ขึ้นมาได้ระดับ หมื่นล้านบาท ทันทีหลังการเปิดตัว
ก็มีความเป็นไปได้ว่า บริษัทมีแนวโน้มที่จะนำแบรนด์ในมือ มาผลิตเป็นเกม หากทำได้ดีก็จะสร้างแหล่งรายได้ใหม่กลับมาได้ต่อเนื่อง ในระยะยาว
ปัจจุบัน Warner Bros. Discovery มีมูลค่าบริษัทอยู่ราว 1.3 ล้านล้านบาท ซึ่งเราก็ต้องมาติดตามกันต่อไปว่าธุรกิจเกม รวมกับแบรนด์ในมือของ Warner Bros. Discovery จะเข้ามาสร้างการเติบโตให้กับบริษัทได้มากขนาดไหน 
แต่ที่น่าทึ่งไปมากกว่านั้น ก็คือ แฟรนไชส์ แฮร์รี่ พอตเตอร์ นิยายโลกเวทมนตร์ จาก J.K. Rowling ที่ใช้เวลาส่วนใหญ่เขียนในร้านกาแฟ สามารถนำไปสร้างรายได้ทั่วโลกไปแล้วกว่า 9 แสนล้านบาท
จากต้นทุนที่เรียกว่า ความคิดสร้างสรรค์ และจินตนาการ..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-